KOMISIJOS SPRENDIMAS
2007 m. vasario 8 d.
dėl trijų papildomų žvejybos dienų skyrimo Nyderlandams ir Jungtinei Karalystei siekiant sustiprinti stebėjimą pagal Tarybos reglamento (EB) Nr. 51/2006 IIA priedo nuostatas
(pranešta dokumentu Nr. C(2007) 365)
(Tik tekstas olandų ir anglų kalbomis yra autentiškas)
(2007/88/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2005 m. gruodžio 22 d. Tarybos reglamentą (EB) Nr. 51/2006, nustatantį 2006 m. Bendrijos vandenyse ir vandenyse, kuriuose privaloma nustatyti žvejybos apribojimus, žvejojantiems Bendrijos laivams taikomas tam tikrų žuvų išteklių ir žuvų išteklių grupių bendrąsias žvejybos galimybes ir susijusias sąlygas (1), ypač į jo IIA priedo 11 punktą,
pasikonsultavusi su Žuvininkystės mokslo, technikos ir ekonomikos komitetu,
kadangi:
(1)
Reglamento (EB) Nr. 51/2006 IIA priedo 8.2 punkte nustatomas didžiausias dienų, per kurias Bendrijos laivas gali būti bet kokiame iš to priedo 2 punkte apibrėžtų rajonų, jeigu laivas turi vieną iš to paties priedo 4 punkte nurodytų žvejybos įrankių, skaičius per metus.
(2)
Vadovaudamasi IIA priedo 11 punktu, Komisija pagal sustiprintą stebėjimo programą žvejybos pramonei bendradarbiaujant su mokslininkais gali skirti tris papildomas dienas, kuriomis laivas gali buti tame rajone, turėdamas to priedo 4 punkte nurodytų įrankių.
(3)
Nyderlandai ir Jungtinė Karalystė pateikė tokią sustiprintą stebėjimo programą žvejybos pramonei bendradarbiaujant su mokslininkais.
(4)
Atsižvelgiant į pateiktas programas Nyderlandams ir Jungtinei Karalystei nuo 2006 m. vasario 1 d. iki 2007 m. sausio 31 d. turėtų būti suteiktos trys papildomos dienos laivams, kurie dalyvauja pateiktose sustiprinto stebėjimo programose.
(5)
Šiame sprendime numatytos priemonės atitinka Žuvininkystės ir akvakultūros vadybos komiteto nuomonę,
PRIĖMĖ ŠĮ SPRENDIMĄ:
1 straipsnis
Didžiausias Reglamento (EB) Nr. 51/2006 IIA priedo 8.2 punkte nustatytų dienų skaičius laivams, kurie turi vieną iš to IIA priedo 4 punkte nurodytų žvejybos įrankių, padidinamas trimis dienomis laivams, plaukiojantiems su Nyderlandų arba Jungtinės Karalystės vėliava ir dalyvaujantiems pateiktose to priedo 11.1 punkte nurodytose sustiprinto stebėjimo programose.
2 straipsnis
1. Praėjus septynioms dienoms po šio Komisijos sprendimo paskelbimo Europos Sąjungos oficialiajame leidinyje, Nyderlandai ir Jungtinė Karalystė Komisijai pateikia išsamų atrinktų, su pateiktomis sustiprintomis programomis susijusių laivų sąrašą.
2. Tik mėginių ėmimo planams atrinktiems laivams, kurie iki galo dalyvavo 2006 m. numatytose pateiktose sustiprintose programose, bus paskirtos papildomos dienos, kaip nustatyta 1 straipsnyje.
3 straipsnis
Po 2006 m. pateiktų sustiprintų programų pabaigos praėjus dviems mėnesiams, Nyderlandai ir Jungtinė Karalystė Komisijai pateikia ataskaitą apie programų rezultatus dėl rūšių ir rajonų, kuriems taikomos programos.
4 straipsnis
Šis sprendimas skirtas Nyderlandų Karalystei ir Jungtinei Didžiosios Britanijos ir Šiaurės Airijos Karalystei.
Priimta Briuselyje, 2007 m. vasario 8 d.